stanford-oval/wikipedia huggingface dataset:
אפנון דלתא
הספק מוצא

באפנון דלתא יש הגבלה על המשרעת של אות הקלט, כי אם לאות המועבר יש נגזרת גדולה (שינויים פתאומיים) אז האות המאופנן לא יכול לעקוב אחר אות הקלט ומתרחשת תופעה הנקראת "העמסת שיפוע" ("slope overload"). תופעה זו מתארת מצב בו צעד הבסיס קטן מדי או גדול מדי מכדי לעקוב אחרי השינוי המהיר של האות. לדוגמה, אם אות הקלט הוא
m(t)={A\cos(\omega t)}
האות המאופנן, המהווה נגזרת של אות הכניסה, הוא
|{\dot {m}}(t)|_{max}=\omega A
כאשר התנאי להימנעות מהעמסת שיפוע הוא
|{\dot {m}}(t)|_{max}=\omega A<\sigma f_{s}
כך שהמשרעת המקסימלית של אות הכניסה יכולה להיות
A_{max}={\sigma f_{s} \over \omega }
כאשר fs הוא תדר הדגימה, ω הוא תדר אות הכניסה ו - σ הוא גודל צעד הקוונטיזציה. נקבל כי Amax הוא המשרעת המרבית שניתן לשדר תחת אפנון דלתא מבלי לגרום להעמסת שיפוע. הספק המוצא תלוי במשרעת המרבית.
ראו גם

PCM
תורת הדגימה (עיבוד אותות)
אפנון דופק מקודד דיפירנציאלי
יונתן בן יעקב מקונקה

| --- | --- |
 לידה:  מולינה דה-ארגון, ממלכת קסטיליה
 מדינה:  ממלכת קסטיליה
 מקום פעילות:  קואנקה, ממלכת קסטיליה
 השתייכות:  ראשוני ספרד
 רבותיו:  הרמ"ה
 תלמידיו:  רבי יונה ב"ר שלמה אבן בהלול
 
רבי יונתן בן יעקב מקונקה, היה מחכמי ספרד במאה השלוש עשרה, תלמיד הרמ"ה וראש ישיבה בעיר קונקה.
ביוגרפיה

רבי יונתן נולד בעיר מולינה דה-ארגון (אנ'), שהייתה חלק מממלכת קסטיליה (והיום היא חלק מהקהילה האוטנומית קסטיליה לה-מנצ'ה שבספרד). כשגדל, נסע לעיר טולדו בירת קסטיליה, כדי ללמוד בישיבתו של רבי מאיר הלוי אבועלפיה. לאחר שסיים את לימודיו אצל הרמ"ה התיישב בעיר קונקה.
רבי יונתן הקפיד לא להתפרנס בלימוד תורה ולכן בנוסף לעיסוקו בתורה עסק מעט גם בהלואה בריבית לגויים. כמה מבני הקהילה טענו שבגלל שרבי יונתן עוסק גם בהלוואה בריבית הוא לא נחשב אדם ש"תורתו אומנותו" והוא לא אמור להיפטר מהמיסים כמו שאר תלמידי החכמים אלא חייב במיסים כמו הסוחרים. רבי יונתן טען לעומתם שהוא עוסק בהלוואות בזמן מינימלי ביותר רק כדי להשיג מספיק כסף לפרנסתו ובכל שאר הזמן הוא עוסק בלימוד ולכן הוא עדיין נחשב תורתו אומנותו. עוד טען שבניגוד לסוחרים שיושבים בשוק ומשם מנהלים את עסקיהם הוא יושב כל היום בבית המדרש והגוים מגיעים אליו לשם והוא מביא להם כסף וממשיך ללמד ולכן לא ניתן להחשיבו כסוחר. רבי יונתן הביא ראיות לטענותיו מגמרות ומספרי הפוסקים אך לא כל בני העיר שוכנעו, לכן הוא פנה לרבו הרמ"ה שהיה מנהיג הקהילות היהודיות בממלכת קסטיליה ושאל את דעתו בסוגיה בתקווה שאנשי העיר יקבלו את פסקו של הרמ"ה. הרמ"ה ענה שאין ממש בטענת בני העיר והביא ראיות רבות לצדקת טענותיו של רבי יונתן.
במהלך הסכסוך על תשלום המיסים לקהילת קונקה, התלבט רבי יונתן האם להגר לעיר טולדו, והתיעץ על כך עם רבו. הרמ"ה יעץ לו לא לעבור לטולדו כי בטולדו נהוג שאי אפשר להלוות ישירות לנוכרים וצריך להשתמש בשירותי תיווך של יהודי אחר ויש בכך בעיה הלכתית כי זה נחשב שמלווים למתווך בריבית והרי המתווך הוא יהודי וליהודים אסור להלוות בריבית, ובגלל זה עדיף לו להמשיך לגור בקונקה שם ההלוואות בריבית מתנהלות בלי בעיות הלכתיות. בנוסף לבעיה ההלכתית כתב הרמ"ה ”שגדולה מכולם שאני חושש לך שמא יתקיים בך כאשר ינוס איש מפני הארי ופגעו הדוב” כלומר שגם בטולדו עלולה להיות אותה בעיה שיש בקונקה.
ככל הנראה גם לאחר הסכסוך רבי יונתן נשאר בקונקה ועמד שם בראשות הישיבה. לישיבתו הגיעו גם תלמידים מערים אחרות בקסטיליה, ביניהם המשורר והפוסק רבי יונה אבן בהלול שהגיע לקונקה מהעיר מולינה דה-ארגון, עיר הולדתו של רבי יונתן עצמו.
בהקדמת ספר מנחת קנאות של תלמידו רבי יונה אבן בהלול כתב התלמיד שיר הערצה לרבו
ולו היה תלמיד\ ממרביצי התורה היה תמיד... כל היום יהגה בקול ערב\ מן בקר עד ערב\ הן בגלוי הן במחבוא\ גם בלילה לא שכב לבו\ ותמלא ארצו\ ברצונו ובחפצו\ שכל ובינה\ ואין קצה לתבונה\ ובמעדני הזמן בעט\ זה שבתו בבית מעט\ ולא היה פרנסתו\ אלא במה שתזון חייתו\ בכך הרגיל בקטנותו\ עד ימי זקנתו\ בתוך מדרשו היה לוחם בדברי חכמים\ ככה יעשה החכם כל הימים\ שמו רבינו יהונתן \ כתר תורה בראשו נתן\ והוא הבין בגמרא\ ובתוספתא ובספרי ובספרא\ ובשאר ספרי הגאונים היתה תבונתו\ איש איש ממלאכתו\ ומכל הארץ באו לשמועתו\ לשמוע חכמתו\ ובשמעם נפלאו בעיניהם\ ובעמדם תרפינה כנפיהם\ היה גורס על פה לפניהם\ בכל מקום ששאלו בפיהם\ בשכל ובדעה\ שלש דלתות וארבעה\ ועל כל הספרים שראתה עינו\ נטה אהלי אפדנו. גם הבין עניני סתרי משנה תורה ועיקריהם\ ובא עד קצי סודותיהם\ שמאסו בהם\ אנשים אשר אין מוח בראשיהם... אשרי יולדתו\ וכל הקרב לשמועתו\ אשרי תלמידיו\ אשר יצקו מים על ידיו... והגאון הזה נולד בעירנו\ והיה בדורנו\ ובקונקה היה מורנו
.
הערות שוליים

↑  על פי דברי תלמידו רבי יונה אבן בהלול בהקדמת ספרו מנחת קנאות
↑  . כלבו סימן קנ, תשובות הרמ"ה סימן רמח
↑  תשובות הרמ"ה סימן רמח
↑  כנראה בכך רומז רבי יונה לטענותיו של רבי יונתן בסכסוך על המיסים בקונקה
↑  הקדמה למנחת קנאות קטע יד
ליסיפוס

| --- | --- |

 לידה:  390 לפנה״ס? סיקיון, יוון 
 פטירה:  300 לפנה״ס? (בגיל 90 בערך) 
 יצירות ידועות:  סוסי מרקוס הקדוש, Cheilon statue at Olympia, Poulydamas statue at Olympia, Pythes statue at Olympia, statue of the pankratiast Xenarkes at Olympia, Victorious Youth, Troilos statue at Olympia, המגרד, Kallikrates statue at Olympia 
 צאצאים:  Euthycrates, Daippus, Bedes 
 
ליסיפּוֹס (ביוונית: Λύσιππος) היה פסל יווני בן המאה הרביעית לפנה"ס.
ביוגרפיה

ליסיפוס נולד בסיקיון בסביבות שנת 390 לפנה"ס. לפי מסורת מקובלת היה אוטודידקט ולמד את מלאכת האמנות אצל בעלי מלאכה ויוצק ברונזה בעיר מגוריו. ליסיפוס שימש כפסל החצר של אלכסנדר מוקדון ודיוקנותיו של אלכסנדר אשר שרדו, מבוססים כנראה על יצירתו של ליסיפוס. לפי מסורות יצר ליסיפוס כ-1500 פסלים בברונזה ובשיש. עבודתו הראשונה הייתה פסל פלופידאס, מצביא העיר תבי שנעשה בשנת 368 ואילו האחרון, אשר תיאר את "ציד אלכסנדר" נעשה בשנת 318 לפנה"ס. דמותו של פסל זה נשמרה כהעתק על גבי פסיפס אשר נחשף בעיר פלה, בירת מקדוניה.
פליניוס מציין ב"תולדות הטבע" כי ליסיפוס נהג לומר כי בשעה שאמנים אחרים "מציגים את האדם כפי שהוא, הוא מציג את האדם כפי שהם נראים", בהתאם למסורת האמנותית "שנתן אריסטוטלס הן למשוררים והן לציירים". מהעתקי פסליו המשוערים ניתן לראות את השפעתו הנרחבת של פוליקליטוס ועבודתו על יצירתו של ליסיפוס. הסטיות מן הקאנון הפוליקלטי מתבטאת העיקר בעיצוב גוף חופשי ופחות מוצק. נוסף על העידון הגובר של הדמות, עידון שמקורו בירידת מעמד האתלטיקה בתרבות ההלניסטית, מורגשת גם נטייה של הפסלים לשבור את הפרונטאליות (ה"חזיתיות") של הדמות על ידי הטיית הגוף או על ידי פריצה של חלקים ממנה לחלל.
בין פסליו הידועים, חלקם השתמר בגרסאות מאוחרות, ידועים "זורק הכדור", פסל אשר נמצא בים ליד אנתיקיתה. את פסל "המגרד", "ארוס המותח את קשתו", "הראקלס פארנסה" (Farnese Hercules), "הארקלס אפיטראפזיוס" (ה"ניצב על השולחן").
תלמידו של ליסיפוס, כארס מלינדוס, התפרסם ביצירת פסל "הקולוסוס מרודוס", אשר נחשב לאחד משבעת פלאי עולם.
הערות שוליים

1 2  אבי-יונה, מיכאל, "תולדות האמנות הקלאסית", הוצאת "מוסד ביאליק", תש"ל – 1969, ושוב ב-1989 וב-2004, ירושלים, עמ' 154.
↑  ג'ובאני פייטרו בלורי (אנ') – "האידאה של הפסל, הצייר והאדריכל", בספר מאת משה ברש, "פרקים בתאוריה של אמנות הרנסאנס והבארוק", "הוצאת מאגנס", 1989, ירושלים, עמ' 181.
| --- | --- |
בקרת זהויות :  NLI: 987007304040805171  PLWABN: 9810572689805606  BNE: XX953411  BnF: cb12111420s (data)  GND: 118833499  ISNI: 0000 0004 0228 6671  KulturNav: 258ab74d-91cb-4880-82e8-b3907e959664  LCCN: n85229154  NLG: 342667  NTA: 084842288  RKD: 307374  SUDOC: 029499992  ULAN: 500012332  VIAF: 297421082   WorldCat (עם VIAF): 297421082
Spacebring

| --- | --- |

 נתונים כלליים
 סוג:  חברה פרטית
 תקופת הפעילות:  2017–הווה (כ־8 שנים)
 מיקום המטה:  גדנסק, פולין
  
 https://www.spacebring.com
 
Spacebring (בעבר הייתה ידועה בשם andcards  ) היא חברת סטארטאפ המפתחת תוכנה עבור חללי עבודה משותפים וחללים משותפים, שנוסדה בשנת 2017 בידי שני מייסדים יגאל דז'ביאן ורוס קאהנס.  
החברה זכתה בפרסים רבים בדרום קוריאה (K-Startup Grand Challenge),  פולין (פרס פולין),  וצ'ילה (Start-Up Chile).
החברה הוקמה בפולין בשם "andcards" ופועלת בלמעלה מ-50 מדינות. בספטמבר 2019, "סטרייפ" שיתפה פעולה עם Spacebring כדי להשיק את השירות שלה בפולין.
בתחילת 2024 החברה שינתה את שמה ל-Spacebring כחלק משינוי מיתוגי ותוכנית הרחבה.
שירות התוכנה של Spacebring

Spacebring היא חברה המספקת תוכנה כשירות עבור חללי עבודה משותפים ומשרדים משותפים.
התוכנה של חברת Spacebring זמינה ב־iOS, אנדרואיד וכאפליקציית אינטרנט, מודל הפתרון שלה הוא תוכנה כשירות.
שירות התוכנה עבור חללי עבודה משותפים כולל ניהול מנויים, מערכת הזמנת חדרי ישיבות, מערכת הזמנת שולחן, ניהול לקוחות, הטבות, חנות, אירועים ושילובים מרובים להרחבת הפונקציונליות.
מגזין Coworking Resources זיהה את Spacebring כאחת מתוכנות ניהול חללי העבודה המשותפים הטובות ביותר בשנת 2019  והחברה זכתה בפרסים רבים על דירוגי סיפוק ממשתמשיה כאחת הטובות בתעשייה.
מייסדי החברה פעילים בקהילת בעלי החללים המשותפים ואף תמכו בהקמת עמותה לקהילה, לחברה משרדים גם בלבוב שבאוקראינה ובתל אביב.
הערות שוליים

↑  "Andcards Announces Rebranding: Spacebring Aims to Reshape the Shared and Coworking Spaces with Innovative Technology". Yahoo Finance (באנגלית אמריקאית). 2024-03-28. נבדק ב-2024-03-29.
↑  "실시간 인맥 관리 및 커뮤니티 만들기는 'Сards(카드스)'와 함께" (בקוריאנית). נבדק ב-2018-01-07.
↑  "효과적인 커뮤니티를 구축하려면? - 데일리그리드". www.dailygrid.net (בקוריאנית). נבדק ב-2018-01-07.
↑  "Android Apps by Andcards on Google Play". play.google.com (באנגלית). נבדק ב-2019-12-06.
↑  "K-Startup Grand Challenge 2017". www.k-startupgc.org (באנגלית). 2017. אורכב מ-המקור ב-2018-01-08. נבדק ב-2018-01-07.
↑  "Богдан Жукевич: "В Україні не знають, що в Польщі є стільки доступних грошей для стартапів"". AIN.UA (ברוסית). 2019-02-19. נבדק ב-2019-02-28.
↑  "andCards – Start-Up Chile". www.startupchile.org. נבדק ב-2019-02-28.
↑  "Stripe launches in eight more European countries". stripe.com (בספרדית). נבדק ב-2019-09-29.
↑  "Spacebring | Startup School". www.startupschool.org. נבדק ב-2019-02-28.
↑  "The Best Coworking Space Management Software in 2020". www.coworkingresources.org (באנגלית). אורכב מ-המקור ב-13 במאי 2019. נבדק ב-2019-09-29. {{cite web}}:  (עזרה)
אוניברסיטת פריז-סאקלה

| --- | --- |


אוניברסיטת פריז-סאקלה
 אוניברסיטה בצרפת
 תקופת הפעילות:  1150–הווה (כ־875 שנים)
 בעלי תפקידים
 יו"ר:  Camille Galap 
 סגל:  10,500
 סטודנטים
 :  60,000
 סטודנטים לתואר שלישי:  6,000
 סטודנטים לתארים מתקדמים:  23,300
 מיקום
 מיקום:  פריז
 מדינה:  צרפת צרפת
 קואורדינטות:  48°42′30″N 2°09′52″E﻿ / ﻿48.70821°N 2.16447°E﻿ / 48.70821; 2.16447
 אתר רשמי
 he
 
אוניברסיטת פריז-סאקלה (בצרפתית: L'université Paris-Saclay) היא אוניברסיטת מחקר ציבורית בפריז שבצרפת, אשר נוסדה בשנת 1150 כחלק מן הסורבון ובמתכונתה הנוכחית והעצמאית בשנת 2015. נכון לשנת 2020, האוניברסיטה מכילה מספר מוסדות פנימיים ולומדים בתוכניותיה השונות כ-60,000 סטודנטים.
בשנת 2019, אוניברסיטת פריז-סאקלה ירשה את אוניברסיטת פריז-סוד (Paris XI) שנוסדה בשנת 1971. האוניברסיטה חברה בפרויקט פריז-סאקלה (אנ') הכולל אשכול עתיר מחקר (אנ') ואשכול עסקי (אנ') המפותחים בעמק הסיליקון האירופי (אנ') ליד פריז, ומהווה את המרכז הראשי להכשרה ומחקר בתוך אשכול הטכנולוגיה של הפרויקט. האוניברסיטה משלבת מספר גרנדז אקול צרפתיים, פקולטות מובילות, קולג'ים ומרכזי מחקר שהם חלק מארגוני המחקר המובילים בעולם בתחומם. האוניברסיטה ידועה במיוחד בלימודי המתמטיקה, הפיזיקה והרפואה שמתקיימים בה.
אוניברסיטת פריז-סאקלה חברה בליגה האירופית לאוניברסיטאות מחקר ובוועידת בתי הספר האירופיים לחינוך ומחקר הנדסי מתקדם.
דירוגים בין-לאומיים

דירוג QS − מיקום 71 (2024)
דירוג שאנגחאי - מיקום 12 (2024)
דירוג Times Higher Education − מיקום 58 (2024)
הערות שוליים

↑  Sean Coughlan, France plans elite top-10 mega-university, bbc.com, 10 December 2014
| הליגה האירופית לאוניברסיטאות מחקר |
| --- | --- | --- |
|  | אדינבורו • אוטרכט • אוניברסיטת סורבון • אוקספורד • אימפריאל קולג' • אמסטרדם • ברצלונה • דבלין • היידלברג • הלסינקי • ז'נבה • יוניברסיטי קולג' לונדון • לוון • לונד • ליידן • מילאנו • מינכן • פרייבורג • פריז-סאקלה • ציריך • קופנהגן • קיימברידג' • שטרסבורג |  |
| --- | --- |
בקרת זהויות :  BnF: cb16983463x (data)  GND: 1069144177  ISNI: 0000 0004 4910 6535  LCCN: n2023032018  NKC: ko20201080899  NSK: 000696190  SUDOC: 241345251  VIAF: 315115522   WorldCat (עם VIAF): 315115522
יעקב אשר

יעקב אשר נואם באודיטוריום הכנסת, 2018
יעקב אשר (נולד בב' בתמוז תשכ"ה, 2 ביולי 1965) הוא חבר הכנסת מטעם מפלגת דגל התורה בסיעת יהדות התורה ויו"ר ועדת הפנים והגנת הסביבה. בעבר היה יו"ר ועדת החוקה, חוק ומשפט. ומזכ"ל דגל התורה ובין השנים 2008–2013 שימש ראש עיריית בני ברק.
ביוגרפיה

אשר נולד וגדל ברמת גן לאהרון ולטובה אשר. למד בישיבת משכן יעקב בחיפה, בישיבת הרב עמיאל בתל אביב ובישיבת גרודנא באשדוד. למד בכולל בית יהודה בבני ברק. שירת מספר חודשים בצה"ל במסגרת שלב ב.
קריירה פוליטית > פעילות במישור המקומי

בשנת 1990 החל לעבוד בעיריית בני ברק: תחילה עזר לסגן ראש העירייה אליהו סויסה, ומשנת 1992 ניהל את לשכת ראש העירייה ירחמיאל בויאר. בשנים 1996–1998 עזר למנכ"ל העירייה ולאחר מכן ניהל את אגף החינוך.
לקראת הבחירות הראשונות באלעד, שהתקיימו בספטמבר 2000, עבר אשר לעיר והתמודד בראשות רשימת "חן ביחד" המזוהה עם יהדות התורה, מול ראש המועצה הממונה צוריאל קריספל שהתמודד על התפקיד מטעם ש"ס. אשר זכה ב-914 קולות והפסיד לקריספל שזכה ב-974 קולות. הוא נכנס למועצה וכיהן כממלא מקום ראש המועצה. ראש המועצה ביקש להדיחו מהמועצה בטענה שהוא אינו מתגורר באלעד והוא עובד עבור עיריית בני ברק, אולם הצעד נמנע על ידי בית המשפט. אשר פעל להקצאת מבנים למוסדות המקורבים ליהדות התורה ואף פנה לשם כך מספר פעמים לבית המשפט.
בשנת 2003 שב לעיריית בני ברק ונבחר למועצה כנציג הראשון של דגל התורה ברשימה המאוחדת שלה עם אגודת ישראל, "הרשימה התורתית המרכזית", וכיהן כממלא מקום ראש העיר ישכר פרנקנטהל וכממונה על אגף ההנדסה. לקראת הבחירות לעיריית בני ברק בשנת 2008 היה אשר למועמד של דגל התורה לתפקיד ראש העיר, שניתן לדגל התורה מתוקף הסכם רוטציה בין דגל התורה ואגודת ישראל. אשר הוכרז כראש העיר בלא שהתקיימו בחירות, מאחר שהיה המועמד מטעם הרשימה היחידה שהתמודדה, "הרשימה התורתית המרכזית", שכללה נציגים של יהדות התורה, ש"ס והבית היהודי.
בתקופת כהונתו קידם אשר מיזמי בנייה של מגדלי מסחר רבי קומות בצפון בני ברק, ובהם פרויקט BBC - בני ברק ביזנס סנטר. עד לכהונתו כחבר הכנסת היה דירקטור במפעל הפיס, בפארק אריאל שרון ובחברה למשק וכלכלה של השלטון המקומי.
קריירה פוליטית > פעילות במישור הארצי

לקראת הבחירות לכנסת התשע עשרה הוצב במקום השביעי ברשימת יהדות התורה, כנציג השלישי של דגל התורה, ונבחר מטעמה לכנסת.
לקראת הבחירות לכנסת העשרים הוצב שוב במקום השביעי ברשימה, אך לא נכנס לכנסת כיוון שיהדות התורה קיבלה רק שישה מנדטים ומונה למזכ"ל דגל התורה. ב-24 במאי 2016, לאחר הפסקת חברותו בכנסת של סגן שר החינוך מאיר פרוש מהכנסת במסגרת "החוק הנורווגי הקטן" (סעיף 42ג לחוק יסוד: הכנסת), נכנס אשר במקומו. לקראת הבחירות לכנסת העשרים ואחת הוצב במקום השישי ברשימה. רשימת יהדות התורה זכתה בבחירות לשמונה מנדטים והוא נכנס לכנסת ושימש כיושב-ראש סיעת יהדות התורה.
משנת 2016 יעקב אשר מכהן כחבר במועצה הציבורית של ארגון נט"ל, המעניק תמיכה וסיוע נפשי לנפגעי טראומה על רקע לאומי.
לקראת הבחירות לכנסת העשרים וארבע הוצב במקום החמישי ברשימה ונכנס לכנסת.
ב-28 בפברואר 2022 מונה אשר לסגן יו"ר הכנסת.
מכהן בכנסת ה-25 כיושב-ראש ועדת הפנים והגנת הסביבה.
חיים אישיים

נשוי למרים-מירי ואב ל-7 ילדים. מתגורר בבני ברק.
נפתלי יבין

| --- | --- |
אין תמונה חופשית
 לידה:  29 ביוני 1936 
 פטירה:  5 ביוני 1972 (בגיל 35) לונדון, הממלכה המאוחדת 
 שם לידה:  נפתלי בינשטוק 
 מדינה:  ישראל 
 פרופיל ב-IMDb
 
נפתלי יבין (בינשטוק; 29 ביוני 1936 – 5 ביוני 1972) היה שחקן, במאי תיאטרון, מחזאי וסופר ישראלי.
קורות חיים

נפתלי יבין נולד בשנת 1936 לצילה ומנחם בינשטוק, במשפחה בת שני בנים. הוריו עלו לארץ ישראל בשנות ה-30 ונפגשו בחיפה. אחיו, חנן יבין, לימים במאי ומעבד. בגיל 4 עבר עם הוריו לתל אביב, שם היה אביו נהג מונית ואימו עקרת בית. למד בבית הספר "המרכז" שברחוב זמנהוף, והמשיך בגימנסיה גאולה. בנעוריו שיחק בתיאטרון הילדים "בימתנו". בשירותו הצבאי עבר קורס קצינים ושירת בחיל התותחנים. למד בבית הספר הדרמטי של תיאטרון "הבימה" והתקבל כשחקן בתיאטרון. המשיך בלימודי משחק בסטודיו של הבמאי היי קיילוס ובהמשך אצל פיטר פריי, אמנון מסקין ופאני לוביץ'. בשנת 1961 הקים עם הקים עם דוד לוין ועמוס מרוז את בימת השירה. בשנת 1962 השתתף בסרט "ניני". באמצע שנות ה-60 השלים את כתיבת מחזותיו "ויעקב איש תם", ו"רגעים יקרים מהאלבום המשפחתי" (שנקרא תחילה "פלאף"). בשנת 1965 סיים לימודים לתואר ראשון בספרות ופילוסופיה באוניברסיטת תל אביב.
בשנת 1966 עבר לאנגליה, לאחר שקיבל מלגת לימודים לתואר שני באוניברסיטת מנצ'סטר. שם הקים יחד עם אד ברמן את קואופרטיב "אינטראקשן", שהפעיל את "התיאטרון הכמעט חופשי" (Almost Free Theatre). הקים תיאטרון ניסיוני בשם "התיאטרון האחר", שזכה למוניטין.
בחודשים האחרונים לחייו סבל מדיכאון, בעקבות פרידתו מחברתו הניו זילנדית, שעזבה אותו לאחר זוגיות בת חמש שנים. באותה תקופה נחל הצלחה בעיסוקו כבמאי.
נפתלי יבין נמצא מת במיטתו בלונדון, ימים ספורים לפני יום הולדתו ה-36, בבוקר 5 ביוני 1972. בניתוח שלאחר המוות נקבע כי מותו נגרם מצריכה עודפת של כדורי שינה בשילוב עם משקה חריף. הובא לקבורה בבית העלמין הדרום.
"פלאף" הועלה בתיאטרון החאן הירושלמי ב-1976, ארבע שנים לאחר מותו, בבימוי ידידו, הלל נאמן ועם מנחם ורטהיים בתפקיד הראשי. המחזה הועלה גם בתאטרונים שונים באירופה.
המשורר אורי ברנשטיין, חברו של יבין, ערך את הספר "ילדות ממושכת וקיץ וחורף בעיר אחרת" שהופיע ב-1976. הספר הוא אוסף סיפוריו הקצרים ורשימותיו של יבין, שנותרו מכתבי יד בעזבון. הקובץ נדפס בשלמותו בגיליון מוסף "הארץ" שפורסם בשבוע הספר תשע"א (2011).
יצירתו

ויעקב איש תם: מחזה, [ירושלים?: חמו"ל, תש"ל לערך].
ילדות ממושכת וקיץ וחורף בעיר אחרת: סיפורים; בעריכת אורי ברנשטיין, מפעלים אוניברסיטאיים להוצאה לאור, תל אביב (ספרי סימן קריאה), תשל"ו 1976. (הדפסה נוספת: כנרת, תל אביב, 1991)
הערות שוליים

↑   נפתלי יבין, במסד הנתונים הקולנועיים IMDb (באנגלית)
↑  צבי לביא, הנושא של המחזה הוא המחזה עצמו, מעריב, 28 במרץ 1972, המשך
↑  נפתלי יבין באתר חברה קדישא ת"א–יפו
↑  על הספר באתר כנרת, זמורה-ביתן, דביר
| --- | --- |
בקרת זהויות :  NLI: 987007300791005171  ISNI: 0000 0004 0293 9564  LCCN: no2023104234  SUDOC: 181436019  VIAF: 298773010   WorldCat (עם VIAF): 298773010
רוג'ר (אבא אמריקאי)

| --- | --- |

 יוצרים:  סת' מקפרלן 
 מידע
 מקצוע:  נוכל
 דמויות קשורות
 משפחה:  סטן סמית פרנסין סמית היילי סמית סטיב סמית קלאוס הדג
 
רוג'ר סמית' הוא אחת הדמויות הראשיות בסדרת האנימציה למבוגרים "אבא אמריקאי". דמותו של רוג'ר נוצרה, עוצבה ומדובבת על ידי סת' מקפרלן. רוג'ר הוא חייזר חלל אפור שחי עם משפחת סמית'. לאחר שחי על כדור הארץ מאז שהתרסק ברוזוול שבניו מקסיקו ב-1947, רוג'ר הגיע לגור עם משפחת סמית' לאחר שהציל באזור 51 את חייה של הדמות הראשית בסדרה, סוכן ה-CIA סטן סמית', לפני תחילת הסדרה. רוג'ר הופיע מספר פעמים בפרקים של הסדרה "איש משפחה".
רוג'ר הוא בדרך כלל חסר רגישות וחסר זהירות; לעיתים קרובות הוא מנצל אנשים, מגחיך אותם ומרמה אותם. עם התקדמות הסדרה רוג'ר מתנהג יותר ויותר באי שפיות, אכזריות, אנוכיות, ערמומיות ושחיתות. בשל כך, לרוג'ר יש יחסי אהבה-שנאה עם משפחת סמית', שלה אכפת ממנו למרות שהם הקורבנות הראשים של התנהגותו של רוג'ר. מערכת היחסים החשובה ביותר שלו היא עם סטן שכן סטן סובל ומתעצבן מההתנהגות של רוג'ר למרות העובדה שהוא הציל את חייו והוא לא מגלה הרבה סובלנות כלפיו. בפרקים הראשונים של התוכנית, סטן אוסר על רוג'ר לעזוב את בית המשפחה מחשש שיגלו שהוא הוציא את רוג'ר החייזר מאזור 51 ללא אישור. ההגבלה הזו הוסרה יחסית בתחילת הסדרה, ורוג'ר התחיל לאמץ זהויות בדויות באמצעות לבישת תחפושות שונות כדי שיוכל לחיות גם מחוץ לבית משפחת סמית'.
הזהויות של רוג'ר הפכו לנושא מרכזי בעלילת הסדרה, כאשר אינספור הזהויות שלו הן לעיתים קרובות הנושא העיקרי של העלילה הראשית של הפרקים או העלילה המשנית של הפרקים בסדרה.
כשהוא מדבב את הדמות, מקפרלן מדבר במבטא שנועד להידמות לזה של השחקן האמריקאי, פול לינד.
אודות הדמות

רוג'ר אוהב לשתות יין. הוא רווק ופאנסקסואל. רוג'ר מעט נמוך מהיילי, בתו הבכורה של סטן. כשרוג'ר מרגיש פגוע זה גורם לו בדרך כלל ליצור זהות בדויה ולתכנן איתה מיזמות חדשות.
רוג'ר בדרך כלל מתנהג בקלילות ומשדר שהוא חסר דאגות תוך שהוא מבצע מעשים גסים, מטורפים, זדוניים ומרושעים. לרוג'ר אין שום נקיפות מצפון לומר ולעשות את כל מה שעולה על רוחו בלי לדאוג למי שעלול לסבול כתוצאה ממעשיו. הוא מטעה באופן קבוע אחרים כדי להשיג את מטרותיו הרצויות. הוא יצור תוכניות מסובכות רק בשביל להשיג דברים קלים ופשוטים, באחת התוכניות שלו רוג'ר כמעט התחתן עם אישה שהוא חושב שהיא בלתי נסבלת כדי לקבל בלנדר חדש כמתנת חתונה. עם זאת, בפרק "Frannie 911", רוג'ר מספר שהוא לא בלתי נסבל מבחירה, ושהזן החייזרי שלו חייב להוציא את כל ההתנהגויות הגועליות שלהם על אחרים, כי אם לא, הם מפתחים מחלה סופנית. לרוג'ר יש יחסים טובים ביותר עם סטיב סמית', בנו של סטן ובחלק מהפרקים בסדרה עלילת המשנה סובבות סביבם. לרוג'ר וסטיב יש יחסי אהבה-שנאה, שבמסגרתה הם כל הזמן מתקוטטים ומעליבים זה את זה, אבל גם מגלים חיבה וסימפתיה אחד לשני.
אודות הדמות > היסטוריה

לפי הפרק "Frannie 911" (בעונה הרביעית של הסדרה), רוג'ר נמצא בכדור הארץ כבר למעלה מ-60 שנה, לאחר שהגיע ב-1947 הוא נשלח על ידי הזן שלו שאמר לו שהוא "המחליט" ("The Decider") שבידיו מונח גורל האנושות, אולם בפרק מתגלה שרוג'ר שבני מינו חשבו שהוא טיפש ונחות והוא שימש בעצם כבובת מבחן ריסוק לחללית שנשלח בה. בנוסף לכך רוג'ר ביקר בכדור הארץ מוקדם יותר, לאחר שגרם לספינת החלל של דודתו להתרסק, רוג'ר גר עם משפחה של לוכדי פרוות חלוצים שמתו בנסיעה על שביל אורגון בפרק "שביל אורטרון" ("OreTron Trail"). ישנה גם אפשרות, שהוא או יצור אחר מגזע החייזרים שלו הגיעו לכדור הארץ בראשית העת העתיקה, כפי שנראה בפרק הבכורה של עונה 13: בפרק, מופיע לוח אבן בו חרוט חייזר בעל דמיון פיזי לרוג'ר, החייזר כפוף מעל פירמידה ובה מה שנראה כמו שני מצרים המשבחים אותו וכתב חרטומים שמקיף אותם. בפרק "Naked to the Limit, One More Time ", מתגלה שרוג'ר נשאר על כדור הארץ מרצונו החופשי ופרק נחשף שהוא יכול פשוט להתקשר לחללית של בני מינו כדי שיחזירו אותו לכוכב הולדתו אם ירצה בכך.
פרטים על משפחתו האמיתית של רוג'ר ועל קורות חייו לפני שהגיע לכדור הארץ טרם נחשפו בסדרה. למרות שבפרק "אבודים בחלל" ("Lost in Space"), מופיע סרטון קצר שחושף שלפני שרוג'ר נחת בכדור הארץ, הוא היה מעורב במערכת יחסים רומנטית הומוסקסואלית עם חבר אחר מגזע החייזרים שלו, זינג; עם זאת, רוג'ר בגד בזינג. כמו כן, נחשף בפרק "I Am the Walrus" שרוג'ר אכל את אביו כשהגיע לגיל 15. רוג'ר גילה בפרק "OreTron Trail", שהוא ביקר פעם בכדור הארץ לפני 1947, במאה ה-18, לאחר שהחללית שבה טס התרסקה כשטס עם דודתו קרוליין והיא מתה מההתרסקות.
רוג'ר נפגש עם משפחת סמית' כשהציל את חייו של סטן לאחר שרוג'ר נמלט מאזור 51 (ארבע שנים לפני תחילת הסדרה). סטן הרגיש שהוא חייב את חייו לרוג'ר בגלל זה, סטן הציל אותו מהממשלה ואיפשר לו לגור בביתו. סטן מרשה לרוג'ר לגור איתו למרות העובדה שהוא מבוקש על ידי ה־CIA. במהלך הסדרה רוג'ר גר בביתה של משפחת סמית' ומשתמש בעליית הגג כמחבוא/חדר/בר שלו.
אודות הדמות > התחפושות/זהויות בדויות של רוג'ר

לאחר שסטן "אימץ" את רוג'ר כתודה על כך שהציל את חייו, הוא הרגיש שהמעשה יסכן אותו ואת בני משפחתו אם יתגלה שרוג'ר הוא חייזר שחי איתם. כתוצאה מכך, סטן אסר עליו בתחילת הסדרה לעזוב את הבית, אפילו במסווה. עם זאת, רוג'ר מסוגל להתחפש ולהתחזות לזהויות שונות במיומנות כדי להתקיים מחוץ לבית והדבר הפך לנושא מרכזי בעלילה בעונות הראשונות.
עם זאת, רוג'ר ניצל את היכולת להתחפש ולהתחזות כדי, לנהל חיים כפולים ולהוליך שולל אנשים רבים בצורה שערורייתית. למעשה, חלק מזהויותיו הבדויות של רוג'ר נמצאות בכלא ולאחרות יש באופן בלתי מוסבר משפחות אנושיות מן המניין וחלקן אף נשואות; לכמה מהזהויות שלו נולדו איכשהו ילדים בעוד שאחרות הן בוגרותאוניברסיטת הווארד. רוג'ר גם משתמש בכמה מהזהויות הללו כדי לפעול בצורה פלילית, שכן כמה מהזהויות שלו היו מעורבות בשוד, תקיפה מינית, שוחד, גניבת זהות, סחר בסמים, והתעללות בילדים. עם זהות אחת אפילו מודה שהוא מבוקש "על סדרה של רציחות של זונות".
ככל שיצאו עוד פרקים, הזהויות של רוג'ר פיתחו את חייהן באופן שהסדרה לא מסבירה עליו כך שאפילו רוג'ר עצמו לא מודע אליהן ושהשליטה שלו בהן קלושה ומזערית. בפרק "הלוחש לסוסים" ("The Horse Whisperer") לאחר שרוג'ר נכנס לחדר (כדי לראות מטפל ש"לוחש לסוסים") הוא מבין שהוא בעצם ה"לוחש לסוסים" שבו מדובר.
למרות שהתחפושות הרבות שלו המורכבות רק משילוב שונה של בגדים ושיער ללא מאמץ להסוות את עורו האפור, פניו ותווי גופו הלא אנושיים (למעט כמה זהויות יוצאות דופן, שבהן הוא "הוסיף" משקל גוף נוסף, שיער פנים או קמטים), רוג'ר מצליח לתקשר כמעט עם כל אדם מבלי להתגלות כחייזר; אפילו עמיתיו לעבודה של סטן מה-CIA, לא מזהים שהוא חייזר שלפי, סטן יש הם אחראים על "קומה שלמה" שתפקידה לחפש את רוג'ר. משפחת סמית' הם האנשים היחידים שכן מזהים אותו. נוסף על כך, רוג'ר פונה לבית חולים מספר פעמים במהלך הסדרה, ואנשי רפואה, מעולם לא גילו שהוא אינו בן אדם; למרות שהם תהו לגבי האנטומיה המוזרה שלו.
אודות הדמות > מערכת יחסים עם סטן

מערכת היחסים של סטן ורוג'ר מסובכת, למרות שהם מחשיבים אחד את השני כחבר הכי טוב שלהם. לפעמים רוג'ר וסטן לא אוהבים אחד את השני ולפעמים הם מסתדרים היטב. שרוג'ר מתנשא על סטן ולעיתים קרובות לועג לו כשרעיונותיו לא עובדים בצורה טובה. עם זאת, בניגוד לשאר בני משפחת סמית', סטן מסוגל להעמיד את רוג'ר במקומו במספר הזדמנויות, בדרך כלל על ידי תקיפה אלימה שלו בכעס או על ידי זלזול והעלבה שלו כנקמה על מעשים אנוכיים שרוג'ר עשה קודם לכן.
למרות שנראה שרוג'ר וסטן שונאים זה את זה, אך בפועל זה לא המצב. דוגמה בולטת ניתן לראות בפרק "You Debt Your Life", כאשר תלונותיו של סטן על ההתנהגות של רוג'ר אילצו את רוג'ר לעזוב את הבית לאחר שסטן שילם את ה"חוב" שהוא חייו לרוג'ר לאחר שהציל את רוג'ר מדריסה, מאוחר יותר סטן מודה שהוא באמת התגעגע לרוג'ר כשעבר דירה ועזב את בית המשפחה.